U skladu s člankom 8. stavkom 1. Odluke Komisije od 24. studenoga 2015. o usklađivanju mjera Unije i država članica koordinacijskim mehanizmom (dalje u tekstu „Odluka”) Komisija redovito izvješćuje Europski parlament i Vijeće o provedbi Instrumenta za izbjeglice u Turskoj (dalje u tekstu „Instrument”). U skladu s člankom 8. stavkom 2. Odluke Komisija svake godine podnosi izvješće Europskom parlamentu i Vijeću o provedbi Instrumenta. Prvo godišnje izvješće o Instrumentu objavljeno je u ožujku 2017. Sva godišnja izvješća dostupna su na internetskim stranicama Instrumenta za izbjeglice. U ovo su izvješće uključeni podaci do veljače 2022.

Iznimno, zbog pandemije uzrokovane bolešću COVID-19 razdoblje provedbe za projekte u okviru posebne mjere za 2016. u vrijednosti od 1,6 milijardi EUR dodatno je produljeno do lipnja 2025., što će omogućiti da se ostvare svi navedeni ciljevi predmetnih projekata.

Ukupni proračun koordiniran u okviru Instrumenta iznosi 6 milijardi EUR, mobiliziranih u dva obroka. Projekti u okviru prvog i drugog obroka traju najkasnije do sredine 2025. (s time da su mnogi projekti iz prvog obroka već dovršeni, a većina projekata dovršava se prije tog roka).

Do kraja 2021. na intervencije u zdravstvu i mjere socioekonomske potpore za ublažavanje učinka bolesti COVID-19 u okviru Instrumenta za izbjeglice preusmjereno je otprilike 83 milijuna EUR (od ukupnih 133 milijuna EUR preusmjerenih intervencija EU-a u okviru svih financijskih instrumenata EU-a). Mjere su uključivale aktivaciju pričuve za nepredviđene rashode u okviru projekta SIHHAT I u vrijednosti od 4,7 milijuna EUR za opremanje zdravstvenih centara za migrante zaštitnom opremom i dezinfekcijskim sredstvima. Nadalje, u okviru humanitarne sastavnice Instrumenta više od 63 milijuna EUR preraspodijeljeno je u nizu projekata za pružanje humanitarne pomoći nakon izbijanja bolesti COVID-19. Konkretno, i Mreža za hitnu socijalnu pomoć (ESSN) i uvjetovana novčana pomoć za obrazovanje (CCTE) svojim su korisnicima osigurale dodatnu novčanu potporu. U okviru ESSN-a u lipnju i srpnju 2020. dvaput su osigurana dodatna sredstva u iznosu od 500 turskih lira (TL) za više od 1,75 milijuna izbjeglica (308 000 kućanstava), u ukupnom iznosu većem od 40 milijuna EUR. U okviru projekta CCTE-a 30. studenoga 2020. svim prihvatljivim korisnicima CCTE-a, bez obzira na dob i razred dodijeljeno je u obliku jednokratne isplate dodatnih 85 turskih lira. Ukupno 518 794 djece primilo je ta dodatna sredstva. Osim toga, novčana pomoć za otprilike 88 779 kućanstava (414 459 pojedinaca) koja nisu korisnici ESSN-a pružena je i u okviru nacionalne operacije koju je proveo UNHCR zajedno s Glavnom upravom za upravljanje migracijama (DGMM), uz doprinos od 16,7 milijuna EUR iz sredstava za financiranje humanitarne pomoći izvan Instrumenta. U okviru Uzajamnog fonda EU-a kao odgovora na sirijsku krizu pomoć za suzbijanje bolesti COVID-19 bila je usmjerena na nabavu osobne zaštitne opreme, učenje na internetu i na daljinu, zapošljavanje i psihosocijalnu potporu.

Pandemija bolesti COVID-19 i dalje znatno utječe na Tursku. Nakon izbijanja krize u Turskoj u ožujku 2020. Komisija je stupila u kontakt s turskim tijelima kako bi saznala trebaju li konkretnu potporu EU-a za odgovor na krizu. Turska je potvrdila da namjerava nastaviti s projektima u okviru Instrumenta i redovite bilateralne pomoći u okviru Instrumenta pretpristupne pomoći (IPA) kako je izvorno planirano. Komisija je u bliskoj suradnji s turskim tijelima pristala na mobilizaciju ušteda u okviru Instrumenta za potrebe povezane s bolešću COVID-19 u obliku dodatnih sredstava za postojeće, a ne nove projekte. Obratila se i partnerima u provedbi Instrumenta za procjenu posljedica bolesti COVID-19 za projekte u okviru Instrumenta. Nakon tog savjetovanja razdoblje provedbe za projekte u okviru posebne mjere iz 2016. u vrijednosti od 1,6 milijardi EUR produljeno je do lipnja 2025., čime bi se trebalo omogućiti da se ostvare svi navedeni ciljevi predmetnih projekata.

Europska unija i njezine države članice 2015. odlučile su intenzivirati politički i financijski angažman kako bi pomogle Turskoj u primanju izbjeglica. Kao odgovor na poziv zemalja članica EU-a u kojem su zatražena znatna dodatna sredstva za potporu izbjeglicama u Turskoj, Odlukom Komisije od 24. studenoga 2015., koja je izmijenjena 10. veljače 2016., a zatim ponovno 14. ožujka i 24. srpnja 2018., uspostavljen je Instrument za izbjeglice u Turskoj. Taj je instrument mehanizam za koordiniranje mobilizacije sredstava stavljenih na raspolaganje u okviru proračuna EU-a te dodatnih doprinosa država članica koji su uključeni u proračun EU-a kao vanjski namjenski prihod. Države članice politički su se obvezale dati nacionalne doprinose u okviru Zajedničkog dogovora država članica EU-a i Europske komisije, koji su predstavnici vlada država članica donijeli 3. veljače 2016. te koji je ažuriran prilikom postizanja dogovora o drugom obroku Instrumenta. Zajedničkim dogovorom uspostavljen je i okvir za uvjete. Za prvi obrok Instrumenta (2016.–2017.) dodijeljen je ukupni iznos od 3 milijarde EUR. Te 3 milijarde EUR stavljene su na raspolaganje povrh 345 milijuna EUR koje je Komisija već dodijelila Turskoj kao odgovor na sirijsku izbjegličku krizu prije početka provedbe Instrumenta te uz bilateralnu pomoć država članica. Dodatne 3 milijarde EUR stavljene su na raspolaganje za drugi obrok Instrumenta (2018.–2019.), čime je ukupna vrijednost Instrumenta porasla na 6 milijardi EUR. Instrument je operativan od 17. veljače 2016., odnosno prvog sastanka Upravljačkog odbora. Nakon tog sastanka Komisija je ubrzo ugovorila prve projekte u okviru Instrumenta. Do 31. prosinca 2020. Komisija je dodijelila cijelu operativnu omotnicu Instrumenta. Od ukupno 6 milijardi EUR do danas je isplaćeno preko 4,6 milijardi EUR.

Isplate partnerima u provedbi dosegnule su 2,22 milijardi EUR od ukupno 3,5 milijardi EUR dodijeljenih za razvojnu pomoć u okviru obaju obroka Instrumenta. U okviru drugog obroka dodijeljenih 1,9 milijardi EUR u potpunosti je ugovoreno u prosincu 2020., od čega je 730 milijuna EUR isplaćeno do kraja prosinca 2021. U okviru razvojne sastavnice Instrumenta postoji 17 ugovora.

Unutar humanitarne sastavnice Instrumenta provedeno je ukupno 65 projekata preko 21 partnera u okviru prvog i drugog obroka. Cilj je tih projekata osigurati sredstva za ispunjavanje osnovnih potreba, zaštitu, obrazovanje i zdravstvenu skrb najranjivijim izbjeglicama u Turskoj. U prvom obroku dodijeljene su i ugovorene 1,4 milijarde EUR humanitarne pomoći te isplaćene 1,3 milijarde EUR, a u drugom su obroku ugovorene 1,04 milijarde EUR te je do 31. siječnja 2021. isplaćeno 964 milijuna EUR.

Programiranje Instrumenta dovršeno je u prosincu 2019., a od kraja 2020. ugovorena je puna operativna omotnica od 6 milijardi EUR, od čega je do kraja 2021. isplaćeno 4,6 milijarde EUR.

Ukupna pomoć EU-a izbjeglicama u Turskoj od 2011. iznosi gotovo 10 milijardi EUR. To uključuje 6 milijardi EUR u okviru Instrumenta za izbjeglice u Turskoj, od kojih 3 milijarde EUR dolazi iz proračuna EU-a, 3 milijarde EUR su dodatni doprinosi država članica koji su uključeni u proračun EU-a kao vanjski namjenski prihodi.

Do 31. prosinca 2021. Komisija je dodijelila cijelu operativnu omotnicu Instrumenta. Od ukupno 6 milijardi EUR isplaćeno je više od 4,6 milijarde EUR.

Kad je riječ o doprinosima država članica Instrumentu, u prvom su obroku iznosili 677 milijuna EUR 2016., 847 milijuna EUR 2017., 396 milijuna EUR 2018. te 80 milijuna EUR 2019. Za drugi obrok doprinosi država članica iznosili su 68 milijuna EUR 2018., 202 milijuna EUR 2019., 265milijuna EUR 2020. i 166 milijuna EUR 2021., a preostala plaćanja planirana su za razdoblje do 2023. Doprinosi država članica uplaćuju se izravno u proračun EU-a u obliku vanjskog namjenskog prihoda u skladu s člankom 21. stavkom 2. točkom (a) podtočkom ii. Financijske uredbe te se raspodjeljuju u proračunske linije Instrumenta pretpristupne pomoći i Instrumenta za humanitarnu pomoć.

Intervencije u okviru Instrumenta po prioritetnom području

O napretku po prioritetnom području u pružanju pomoći koja se financira u okviru oba obroka Instrumenta izvješćuje se dvaput godišnje u izvješćima o praćenju Instrumenta:

Obrazovanje

U okviru Instrumenta dodijeljeno je više od 1,5 milijardi EUR za prioritetno područje obrazovanja, uključujući 545 milijuna EUR za obrazovnu infrastrukturu.

U okviru humanitarne sastavnice Instrumenta za obrazovanje je izdvojeno više od 181 milijuna EUR. Program uvjetovane novčane pomoći za obrazovanje (CCTE) i dalje se uspješno provodi. Obitelji izbjeglica primaju dvomjesečna plaćanja kojima se podupire upis u školu i nastava za djecu izbjeglice, uz uvjet da učenici redovito pohađaju nastavu. Program CCTE financira se trenutačno do kolovoza 2022. nakon što je u okviru izmjene proračuna osigurana dodatna novčana potpora od 85 milijuna EUR koju je proračunsko tijelo EU-a dogovorilo u srpnju 2020. Od prosinca 2021. 760 858 djece primilo je barem jednu uplatu iz programa CCTE. Osim toga, djeci su pomogle službe za zaštitu djece kako bi im se osiguralo kontinuirano upisivanje u školu i pohađanje škole, 11 567 djece sudjelovalo je u aktivnostima jačanja društveno-emocionalnih vještina i socijalne kohezije, dok je 351 zaposlenik u školama i 849 roditelja sudjelovalo u UNICEF-ovu osposobljavanju za borbu protiv vršnjačkog nasilja.

Kad je riječ o pomoći za razvoj iz Instrumenta nastavila se dodjela dodatnih izravnih bespovratnih sredstava (tzv. PIKTES) Ministarstvu nacionalnog obrazovanja u iznosu od 400 milijuna EUR. Programom PIKTES pruža se potpora radu Ministarstva na integraciji sirijske djece i njihovu pristupu visokokvalitetnom obrazovanju. Do kraja lipnja 2021. više od 701 000 sirijske djece upisano je u formalno obrazovanje. Od toga je više od 30 000 bilo upisano u predškolske ustanove, više od 322 000 u osnovne škole, 251 323 u ustanove nižeg sekundarnog obrazovanja, a 96 361 u ustanove višeg sekundarnog obrazovanja. Do sredine 2021. za 46 766 djece izbjeglica organizirana je dopunska nastava propuštenog gradiva, a za 60 472 djece izbjeglica dopunska nastava za utvrđivanje gradiva uz potporu Instrumenta. Kad je riječ o potpori nastavnim kapacitetima obrazovnog sustava, od siječnja do lipnja 2021. gotovo 7000 nastavnog i pomoćnog osoblja bilo je zaposleno ili je primalo plaću u okviru programa PIKTES. Tijekom prve polovine 2021. u okviru programa PIKTES osposobljeno je 3500 nastavnika za internetsko poučavanje i pripremu digitalnih obrazovnih materijala.

Broj studenata izbjeglica i studenata iz zajednica domaćina koji su primili stipendije uz potporu Instrumenta za tehničko i strukovno obrazovanje i osposobljavanje (TVET) ili visoka učilišta povećao se za 3700 na gotovo 13 300. Većina tih studenata bile su izbjeglice. Zadržana je rodna ravnoteža. Većina stipendija (oko 12 000) omogućila je učenicima srednjih škola pohađanje tehničkih i strukovnih tečajeva u tehničkim i strukovnim srednjim školama i centrima za strukovno obrazovanje.

Instrumentom se i dalje podupire razvoj obrazovne infrastrukture i smanjuje upisivanje prevelikog broja djece u škole. Znatno se povećao broj obrazovnih ustanova koje su modernizirane ili izgrađene. Veliko postignuće u području modernizacije bilo je postavljanje 8700 pametnih ploča u osnovne i srednje škole. Dosad je potporom iz Instrumenta modernizirano više od 12 000 objekata. Osim toga, izgrađeno je ukupno 117 škola od kojih je 108 već započelo s radom. Cilj je projekta čiste energije ugovorenog u okviru prvog obroka u vrijednosti od 40 milijuna EUR opskrbljivati energijom 120 škola putem dviju solarnih elektrana i krovnih ploča. Dovršene su krovne instalacije za tri škole, a u još 48 škola prosječno je dovršeno 90 % građevinskih radova. Osim toga, u još 41 školi započeli su sanacijski radovi radi povećanja energetske učinkovitosti, a do kraja godine zabilježen je napredak od 70 %.

Zaštita

Za zaštitu je u okviru Instrumenta dodijeljeno ukupno oko 212 milijuna EUR, uglavnom putem projekata u okviru humanitarne sastavnice.

Iz humanitarne sastavnice Instrumenta podupiru se registracija i provjera izbjeglica kako bi se njihov status u Turskoj mogao regulirati te kako bi im se olakšao pristup uslugama. Osim samostalnih intervencija zaštite usmjerenih na otklanjanje nedostataka i odgovaranje na posebne potrebe i ugrožene pojedince, zaštita je uključena i u druge stupove strategije humanitarnog odgovora (osnovne potrebe, zdravstvo i obrazovanje). Opći je cilj bolje riješiti problem ranjivosti izbjeglica, regulirati njihov status i povezati ih sa širom mrežom javnih usluga i usluga UN-a / nevladinih organizacija. Osim toga, projekti financirani iz Uzajamnog fonda EU-a kao odgovora na sirijsku krizu uključivali su pomoć pri prihvatu izbjeglica u društvenim centrima i daljnje upućivanje ranjivih izbjeglica na odgovarajuće službe.

U okviru razvojne sastavnice posebne mjere iz srpnja 2019. krajem 2020. ugovorena je dodjela izravnih bespovratnih sredstava za Ministarstvo obitelji, rada i socijalne skrbi u iznosu od 20 milijuna EUR. Cilj je tog projekta poboljšati pružanje preventivnih i zaštitnih socijalnih usluga najranjivijim izbjeglicama i članovima zajednica domaćina.

Zdravlje